IZVEDBENA UREDBA KOMISIJE (EU) 2020/1478

z dne 14. oktobra 2020

o spremembi Izvedbene uredbe (EU) 2015/1375 glede vzorčenja, referenčne metode odkrivanja in uvoznih pogojev v zvezi z nadzorom trihinele

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (1) in zlasti člena 18(8)(a) Uredbe,

po posvetovanju s Stalnim odborom za rastline, živali, hrano in krmo,

ob upoštevanju naslednjega:

(1) Uredba (EU) 2017/625 določa pravila za izvajanje uradnega nadzora in ukrepanje pristojnih organov v zvezi s proizvodnjo proizvodov živalskega izvora, namenjenih za prehrano ljudi.

(2) Trihinela je parazit, ki je lahko prisoten v mesu dovzetnih vrst, kot so prašiči, in povzroča bolezni, ki se prenašajo z živili, pri ljudeh, kadar se zaužije okuženo meso. Izvedbena uredba Komisije (EU) 2015/1375 (2) določa posebna pravila za uradni nadzor trihinele v mesu, vključno z laboratorijskimi preiskavami vzorcev mesa vseh prašičev za zakol.

(3) Do pridobitve rezultata pregleda na trihinelo se lahko trupi pod določenimi pogoji razrežejo na največ šest delov. Za proizvodnjo nekaterih posebnih proizvodov, pridobljenih iz domačih prašičev, se zahteva razsek toplega mesa na več delov, preden je na voljo rezultat pregleda na trihinelo. Za take posebne proizvode bi bilo zato treba dovoliti razsek na več delov, če je zagotovljena varnost mesa.

(4) Izvedbena uredba (EU) 2015/1375 določa odstopanje od pregleda na trihinelo ob vstopu v Unijo, kadar prašiči prihajajo z gospodarstev, uradno prostih trihinele, ki uporabljajo nadzorovane pogoje bivanja. Tretja država lahko uporabi to odstopanje le, če je Komisijo obvestila o uporabi takega odstopanja in če jo je Komisija vključila na seznam za ta namen.

(5) V zvezi s tem se člen 13 Izvedbene uredbe (EU) 2015/1375 nanaša na tretje države, navedene v Uredbi Komisije (EU) št. 206/2010 (3) in Odločbi Komisije 2007/777/ES (4). Delegirana uredba Komisije (EU) 2020/692 (5) razveljavlja Uredbo (EU) št. 206/2010 in Odločbo 2007/777/ES z učinkom od 21. aprila 2021. Zato in zaradi poenostavitve bi bilo treba možnost določitve seznamov tretjih držav, ki uporabljajo odstopanja v zvezi s trihinelo, določiti neposredno v navedeni izvedbeni uredbi.

(6) Člen 126(2)(c) Uredbe (EU) 2017/625 in člen 13 Delegirane uredbe Komisije (EU) 2019/625 (6) določata, da mora pošiljke nekaterih živali in blaga spremljati uradno spričevalo, s katerim se zagotovi, da živali in blago izpolnjujejo ustrezne zahteve iz pravil iz člena 1(2) Uredbe (EU) 2017/625. Člen 14 Izvedbene uredbe (EU) 2015/1375, ki zahteva, da se potrdilo pregleda na trihinelo ali status gospodarstva glede trihinele vključi v uradna spričevala za trgovanje z živimi domačimi prašiči znotraj Unije ter za vstop takih prašičev in njihovega mesa v Unijo, zato ni več potreben in bi ga bilo treba črtati.

(7) V poglavju I Priloge I k Izvedbeni uredbi (EU) 2015/1375 je določena referenčna metoda odkrivanja trihinele v vzorcih, odvzetih od trupov domačih prašičev. Mednarodna organizacija za standardizacijo je leta 2015 sprejela svetovni standard ISO 18743:2015, ki določa metodo odkrivanja ličink Trichinella spp. v mišični fazi v mesu posameznih živalskih trupov, namenjenih za prehrano ljudi. Referenčna metoda odkrivanja trihinele, določena v Izvedbeni uredbi (EU) 2015/1375, izpolnjuje zahteve standarda ISO 18743:2015.

(8) Zato je primerno referenčno metodo iz Izvedbene uredbe (EU) 2015/1375 nadomestiti z metodo standarda ISO 18743:2015, da se referenčna metoda Unije uskladi s tem svetovnim standardom. To bo olajšalo izvoz prašičjega mesa iz Unije, ne da bi pri tem ustvarili dodatne zahteve ali breme za evropske laboratorije, ki uporabljajo referenčne metode za uradni nadzor.

(9) Ker se Uredba (EU) št. 206/2010 in Odločba 2007/777/ES razveljavita šele z učinkom od 20. aprila 2021, bi se morala sprememba seznama tretjih držav in vzorcev spričeval uporabljati šele od navedenega datuma.

(10) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Izvedbena uredba (EU) 2015/1375 se spremeni: (1) v členu 2 se drugi pododstavek odstavka 3 črta; (2) v členu 3 se vstavi naslednji odstavek 5: „5. Z odstopanjem od člena 2(3) in po odobritvi pristojnega organa: (a) se trupi lahko razrežejo v razsekovalnici, ki je povezana s klavnico ali ločena od nje, če: (i) postopek odobri pristojni organ; (ii) se trup ali njegovi deli ne razrežejo v več kot eni razsekovalnici; (iii) je razsekovalnica na ozemlju države članice in (iv) se v primeru pozitivnega rezultata vsi deli opredelijo kot neprimerni za prehrano ljudi; (b) se trupi domačih prašičev se lahko razrežejo na več delov v razsekovalnici, ki je v istih prostorih ali povezana s klavnico, če: (i) postopek odobri pristojni organ; (ii) je za proizvodnjo posebnih proizvodov potreben razrez toplega mesa; (iii) se v primeru pozitivnega rezultata vsi deli opredelijo kot neprimerni za prehrano ljudi.“; (3) člen 4 se spremeni: (a) prvi pododstavek odstavka 1 se nadomesti z: „Trupi iz člena 2 ali njihovi deli, razen tistih iz člena 3(5), ne smejo zapustiti prostorov, dokler se ne ugotovi, da je rezultat pregleda na trihinelo negativen.“; (b) odstavek 3 se nadomesti z: „3. Če se v klavnici izvaja postopek, ki zagotavlja, da noben del pregledanih trupov ne zapusti prostorov, dokler se ne ugotovi, da je rezultat pregleda na trihinelo negativen, in dokler pristojni organ uradno ne odobri postopka ali se uporabi odstopanje na podlagi člena 3(5), se oznaka zdravstvene ustreznosti, določena v členu 18(4) Uredbe (EU) 2017/625, lahko uporabi, preden so na voljo rezultati pregleda na trihinelo.“; (4) v členu 13 se odstavek 2 nadomesti z naslednjim: „2. Odstopanja iz člena 3(2) in (3) lahko uporabijo samo tretje države, navedene v Prilogi VII, potem ko so Komisijo obvestile o uporabi navedenih odstopanj.“; (5) člen 14 se črta; (6) v Prilogi I se poglavje I nadomesti z naslednjim: „POGLAVJE I REFERENČNA METODA ODKRIVANJA Referenčna metoda odkrivanja za preglede vzorcev na trihinelo je ISO 18743:2015.“; (7) vstavi se naslednja Priloga VII: „PRILOGA VII Tretje države, ki uporabljajo odstopanje iz člena 13(2)

Člen 2 Ta uredba začne veljati dvajseti dan po objavi v Uradnem listu Evropske unije. Člen 1(4), (5) in (7) se uporablja od 21. aprila 2021.

Ta uredba je v celoti zavezujoča in se neposredno uporablja v vseh državah članicah. V Bruslju, 14. oktobra 2020 Za Komisijo Predsednica Ursula VON DER LEYEN

(1) UL L 95, 7.4.2017, str. 1.

(2) Izvedbena uredba Komisije (EU) 2015/1375 z dne 10. avgusta 2015 o določitvi posebnih predpisov za uradni nadzor trihinel v mesu (UL L 212, 11.8.2015, str. 7).

(3) Uredba Komisije (EU) št. 206/2010 z dne 12. marca 2010 o seznamih tretjih držav, njihovih ozemelj ali delov, iz katerih se odobri vnos nekaterih živali in svežega mesa v Evropsko unijo, ter o zahtevah za izdajo veterinarskih spričeval (UL L 73, 20.3.2010, str. 1).

(4) Odločba Komisije 2007/777/ES z dne 29. novembra 2007 o pogojih v zvezi z zdravstvenim varstvom živali in javnozdravstvenim varstvom ter vzorcih spričeval za uvoz iz tretjih držav nekaterih mesnih izdelkov in obdelanih želodcev, mehurjev in črev za prehrano ljudi in o razveljavitvi Odločbe 2005/432/ES (UL L 312, 30.11.2007, str. 49).

(5) Delegirana uredba Komisije (EU) 2020/692 z dne 30. januarja 2020 o dopolnitvi Uredbe (EU) 2016/429 Evropskega parlamenta in Sveta glede pravil za vstop pošiljk nekaterih živali, zarodnega materiala in proizvodov živalskega izvora v Unijo ter za njihove premike in ravnanje z njimi po vstopu (UL L 174, 3.6.2020, str. 379).

(6) Delegirana uredba Komisije (EU) 2019/625 z dne 4. marca 2019 o dopolnitvi Uredbe (EU) 2017/625 Evropskega parlamenta in Sveta v zvezi z zahtevami za vnos pošiljk nekaterih živali in blaga, namenjenih za prehrano ljudi, v Unijo (UL L 131, 17.5.2019, str. 18).